RESOLUCIÓN do 16 de marzo de 2010 pola que se convoca un curso sobre urbanismo.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 25/03/2010

Dentro das actividades programadas para o ano 2010 e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria dun curso sobre urbanismo, conforme as seguintes bases:
Primeira.-Datos da actividade.
Denominación: urbanismo.
Tipo: curso.
Horas lectivas: 24.
Modalidade: presencial.
Obxectivos: dar os coñecementos necesarios en materia de urbanismo e a súa normativa para que lles sexa útil aos destinatarios no desempeño posterior do seu labor profesional.
Contido:
-As licenzas urbanísticas. Clases. Actos suxeitos a licenza. Tramitación. As ordes de execución en materia urbanística.
-Procedemento sancionador en materia urbanística.
-Delitos contra a ordenación do territorio. Concorrencia entre delito e infracción administrativa. Delitos contra o patrimonio histórico e o medio natural.
-Papel da policía local en materia urbanística.
-Taller de redacción de informes e atestados da policía local en materia urbanística.
Segunda.-Desenvolvemento da convocatoria.
Destinatarios/as: persoal dos corpos de policía local de Galicia e da Unidade do CNP adscrita á Comunidade Autónoma de Galicia.
Prazas ofertadas: 27 prazas, das cales 5 reservaranse para membros da Unidade do CNP adscrita á Comunidade Autónoma de Galicia, e no caso de que non se cubran estas, completaranse co persoal dos corpos de policía local de Galicia.
Reservarase o 50% das prazas para solicitantes mulleres que reúnan os requisitos exixidos na convocatoria, segundo o disposto no artigo 37.bis da Lei 7/2004, do 16 de xullo, galega para a igualdade de mulleres e homes.
Terceira.-Solicitudes de participación.
Prazo de inscrición e presentación: o prazo de inscrición e presentación de solicitudes de participación rematará o día 12 de abril de 2010.
Para inscribirse os/as solicitantes cubrirán a solicitude de participación que se encontra na páxina web da Agasp
http://agasp.xunta.es
, na alínea Actividades formativas, cursos con inscrición aberta, non sendo admisibles outros modelos de solicitude, e remitirana telematicamente.
Esta mesma solicitude, unha vez remitida a través da web, deberán imprimila, asinala o/a solicitante e obter tamén a sinatura da autoridade do concello da que dependan, enviándoa á Academia Galega de Seguridade Pública, avenida da Cultura, s/n 36680 A Estrada, a través do fax 886 20 61 22, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e procedemento administrativo común.
Criterios de selección:
a) Menor número de cursos realizados polo/a alumno/a solicitante nos últimos cinco anos, segundo consten nas bases de datos da academia, e non ter feito con anterioridade o curso que se convoca.
b) A igual número de cursos terá preferencia o alumnado que leve máis tempo sen participar nas actividades da academia.
c) Antigüidade.
Listaxe de solicitudes seleccionadas: o día 19 de abril de 2010 a Academia Galega de Seguridade Pública publicará no taboleiro de anuncios e no sitio web
http://agasp.xunta.es
, as solicitudes de participación que resultaren seleccionadas segundo os criterios de selección mencionados anteriormente.
Obrigas das persoas seleccionadas: as persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con cando menos 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formación.agasp@xunta.es ou por fax ao número 886 20 61 22.
Noutro caso serán excluídas automaticamente da selección para as dez seguintes actividades que se convoquen, para as que reúna os requisitos exixidos de participación (artigos 18 e 21 do Regulamento de réxime interior da Agasp, en relación co artigo 46 do Decreto 243/2008, do 16 de outubro).
Cuarta.-Desenvolvemento da actividade.
Lugar: sede da Academia Galega de Seguridade Pública.
Horario:
-Días 27, 28 e 29 de abril: de 16.30 a 20.30 h.
-Día 4 de maio: de 10.00 a 14.00 e de 16.00 a 20.00 h.
-Día 5 de maio: de 10.00 a 14.00 h.
Data de comezo: 27 de abril de 2010.
Data de remate: 5 de maio de 2010.
Certificado de asistencia: ao remate da actividade entregaráselles un certificado de asistencia a aquelas persoas que acrediten a súa participación continuada nela.
Quinta.-Baremación da actividade.
Para os efectos do previsto nos anexos II e III da Orde do 28 de xaneiro de 2009 da Consellería de Presidencia, Administracións Públicas e Xustiza, publicada no DOG do 2 de febreiro de 2009, esta actividade terá unha baremación de 0,360 puntos.
Sexta.-Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por orde da Consellería de Presidencia, Administracións Públicas e Xustiza, do 4 de marzo de 2009 (DOG nº 30, do 12 de febreiro).
Sétima.-Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 16 de marzo de 2010.
José Carlos García Bouzas
Director xeral da Academia Galega de Seguridade Pública